Gholfspeler, akteur in botsing wat een eisBill Haas (Foto: Facebook) Minstens een mens is Woensdag om middernag dood in ŉ noodlottige botsing in Los Angeles waarby die Amerikaanse gholfspeler Bill Haas en akteur Luke Wilson betrokke was. Fox News berig die bestuurder van ŉ Ferrari, wat glo teen ŉ hoë spoed gery het, het kort voor die botsing beheer oor die voertuig verloor waarna dié sportmotor teen twee ander voertuie gebots en toe teen ŉ boom tot stilstand gekom het. Volgens ŉ verklaring van die Los Angeles-polisie is die bestuurder van die Ferrari op slag dood terwyl Haas, ŉ passasier in die Ferrari, na die hospitaal gehaas is. Volgens mediaberigte is ŉ 50-jarige vrou, wat met die derde voertuig gereis het, ook in die ongeluk beseer nadat haar motor weens die slag van die botsing omgeslaan het. Dié vrou is glo steeds in ŉ ernstige toestand in die hospitaal terwyl Haas laat Woensdagaand ontslaan is. Luke Wilson (Foto: Facebook) Volgens CNN het die voertuig waarmee Wilson gereis het nie dieselfde trefkrag beleef nie. Die akteur het geen beserings opgedoen nie. Sean Heirigs, ŉ omstander op die toneel, het aan die tydskrif People gesê Wilson het die vrou glo onmiddellik te hulp gesnel. “Die vrou se been was vasgeknyp tussen die stuurwiel en die paneelbord. Sy het om hulp geskree en was baie ontsteld. In ŉ stadium het hy gesê ons moet haar onmiddellik uit die voertuig help omdat hy rook ruik en bang is die motor slaan aan die brand. Ons kon haar later deur die agterruit van die voertuig uittrek en het haar op die sypaadjie neergelê terwyl nooddienste op pad was,” het hy gesê. Haas het al ses toernooie van die PGA-gholftoernooi gewen. Hy het hom glo aan vandeesweek se Genesis Ope in Los Angeles onttrek. Wilson het nie gereageer op die Amerikaanse media se versoek vir kommentaar nie.